
ΔΕΛΤΙΟ ΤΥΠΟΥ
Ο πρόεδρος της ΚΕΔΚΕ κ. Ν. Κακλαμάνης  με αφορμή τη συνέντευξη Τύπου των δημάρχων Ηρακλείου και Πάτρας, κ. κ. Γ. Κουράκη και Α. Φούρα, για την εκχώρηση της διαχείρισης και λειτουργίας των Ολυμπιακών Αθλητικών Κέντρων στους δήμους, έκανε την ακόλουθη δήλωση:

«Τέσσερα χρόνια μετά τους Ολυμπιακούς Αγώνες τρία περιφερειακά Ολυμπιακά Αθλητικά Κέντρα - Παγκρήτιο, Παμπελοποννησιακό και Πανθεσσαλικό - δεν έχουν αποδοθεί στο κοινωνικό σύνολο, παραμένουν κλειστά και διαρκώς απαξιώνονται.

Παρά την υπογραφή μνημονίων συνεργασίας και την προετοιμασία συμφωνημένων σχεδίων προγραμματικών συμβάσεων από την προηγούμενη πολιτική ηγεσία του υπουργείου Πολιτισμού και τον φορέα «Ολυμπιακά Ακίνητα Α.Ε.» για την αξιοποίησή τους σε συνεργασία με την Τοπική Αυτοδιοίκηση, σήμερα, εννέα μήνες μετά τις εκλογές, τηρείται σιγή ιχθύος. 

Η ΚΕΔΚΕ συμπαρίσταται και υποστηρίζει τις πρωτοβουλίες της Τοπικής Αυτοδιοίκησης προκειμένου να ανοίξουν οι πόρτες των αθλητικών εγκαταστάσεων στους νέους και όλους τους πολίτες. 
Καλούμε την πολιτική ηγεσία του υπουργείου Πολιτισμού και τον αρμόδιο φορέα να ολοκληρώσουν τον διάλογο με την Τοπική Αυτοδιοίκηση και να εκχωρήσουν στους δήμους την αρμοδιότητα λειτουργίας και διαχείρισης των Αθλητικών  Κέντρων, με όρους κοινωνίας και όχι με όρους αγοράς».
ΓΡΑΦΕΙΟ ΤΥΠΟΥ
